**พระราชบัญญัติระเบียบบริหารราชการแผ่นดิน พ.ศ. 2534**

การบริหารราชการแผ่นดินได้กำหนดกรอบการบริหารราชการแผ่นดิน ไว้ 7 ประการ คือ ต้องเป็นไปเพื่อเพื่อประโยชน์สุขของประชาชน เกิดผลสัมฤทธิ์ต่อภารกิจของรัฐ ความมีประสิทธิภาพ ความคุ้มค่าในเชิงภารกิจแห่งรัฐ การลดขั้นตอนการปฏิบัติงาน การลดภารกิจและยุบเลิกหน่วยงานที่ไม่จำเป็น การกระจายภารกิจและทรัพยากรให้แก่ท้องถิ่น การกระจายอำนาจตัดสินใจ การอำนวยความสะดวกและการตอบสนองความต้องการของประชาชน ทั้งนี้ โดยมีผู้รับผิดชอบต่อผลของงาน

**1.การจัดระเบียบบริหารราชการส่วนกลาง**

ให้จัดระเบียบบริหารราชการส่วนกลาง ดังนี้

1.1 สำนักนายกรัฐมนตรี

1.2 กระทรวง หรือทบวงซึ่งมีฐานะเทียบเท่ากระทรวง (สำนักนายกรัฐมนตรีมีฐานะเป็นกระทรวง)

1.3 ทบวง

1.4 กรม

ส่วนราชการทั้ง 4 ส่วน เป็นนิติบุคคล โดยการจัดตั้ง การรวม หรือการโอนส่วนราชการให้ตราเป็นพระราชบัญญัติ แต่ถ้าการรวมหรือการโอนส่วนราชการโดยไม่มีการกำหนดตำแหน่งหรืออัตราของข้าราชการหรือลูกจ้างเพิ่มขึ้น หรือยุบให้ตราเป็นพระราชกฤษฎีกา และกำหนดให้สำนักงานคณะกรรมการข้าราชการพลเรือนและสำนักงบประมาณมีหน้าที่ตรวจสอบดูแลมิให้มีการกำหนดตำแหน่งหรืออัตราของข้าราชการหรือลูกจ้างของส่วนราชการที่จัดตั้งขึ้นใหม่จนกว่าจะครบกำหนดสามปี หากมีการเปลี่ยนชื่อส่วนราชการให้ตราเป็นพระราชกฤษฎีกา

ข้าราชการหรือลูกจ้างซึ่งต้องพ้นจากราชการเพราะเหตุยุบตำแหน่ง อันเนื่องมาแต่การยุบส่วนราชการ ให้ข้าราชการหรือลูกจ้างได้รับเงินชดเชยตามหลักเกณฑ์และวิธีการที่กำหนดในพระราชกฤษฎีกา

การแบ่งส่วนราชการภายในสำนักงานรัฐมนตรี กรม ให้ออกเป็นกฎกระทรวงที่ตราโดยรัฐมนตรีเจ้าสังกัดและเสนอความเห็นร่วมกับสำนักงานคณะกรรมการข้าราชการพลเรือนและสำนักงบประมาณ

 **1.1 การจัดระเบียบราชการในสำนักนายกรัฐมนตรี** ได้กำหนดโครงสร้างไว้ ดังนี้

 1.1.1 สำนักนายกรัฐมนตรีมีฐานะเป็นกระทรวง ส่วนราชการภายในสำนักนายก ฯ มีฐานะเป็นกรม มีนายกรัฐมนตรีเป็นผู้บังคับบัญชาข้าราชการและรับผิดชอบในการกำหนดนโยบาย เป้าหมาย ให้สอดคล้องกับนโยบายที่คณะรัฐมนตรีแถลงไว้ต่อรัฐสภาหรือที่คณะรัฐมนตรีกำหนดโดยจะให้มีรองนายกรัฐมนตรีและรัฐมนตรีประจำสำนักนายกรัฐมนตรีเป็นผู้ช่วย ทั้งนี้การสั่งและการปฏิบัติราชการของรองนายกรัฐมนตรีและรัฐมนตรีประจำสำนักนายกรัฐมนตรีให้เป็นไปตามที่นายกรัฐมนตรีมอบหมาย หากไม่มีนายกรัฐมนตรีด้วยเหตุใดก็ตามให้คณะรัฐมนตรีมอบหมายให้รองนายกรัฐมนตรีคนใดคนหนึ่งเป็นผู้ปฏิบัติหน้าที่แทน หรือรัฐมนตรีคนใดคนหนึ่งเป็นผู้ปฏิบัติหน้าที่แทนก็ได้

นายกรัฐมนตรีในฐานะหัวหน้ารัฐบาลมีอำนาจหน้าที่ กำกับโดยทั่วไปซึ่งการบริหารราชการแผ่นดิน ของ

ราชการส่วนกลาง ราชการส่วนภูมิภาค และส่วนราชการซึ่งมีหน้าที่ควบคุมราชการส่วนท้องถิ่น / มอบหมายให้รองนายกรัฐมนตรีกำกับการบริหารราชการของกระทรวง หรือทบวงหนึ่งหรือหลายกระทรวงหรือทบวง / บังคับบัญชาข้าราชการฝ่ายบริหารทุกตำแหน่ง / สั่งให้ข้าราชการซึ่งสังกัดกระทรวง ทบวง กรมหนึ่งมาปฏิบัติราชการ สำนักนายกรัฐมนตรี หรือย้ายข้าราชการซึ่งสังกัดกระทรวง ทบวง กรมหนึ่งไปดำรงตำแหน่งของอีกกระทรวง ทบวง กรมหนึ่ง / แต่งตั้งที่ปรึกษาและข้าราชการการเมืองให้ปฏิบัติราชการในสำนักนายกรัฐมนตรี / วางระเบียบปฏิบัติราชการโดยความเห็นชอบของคณะรัฐมนตรีให้ความเห็นชอบแล้ว

 สำนักนายกรัฐมนตรี นอกจากมีนายกรัฐมนตรี รอง ฯ และรัฐมนตรีประจำสำนักนายก ฯ ให้มีปลัดสำนักนายกรัฐมนตรี (ข้าราชการพลเรือนสามัญ) เป็นผู้บังคับบัญชาข้าราชการรองลงมา (ยกเว้นส่วนราชการที่ขึ้นตรงนายก ฯ) มีอำนาจหน้าที่ รับผิดชอบควบคุมราชการประจำในสำนักนายกรัฐมนตรี

 1.1.3 สำนักเลขาธิการนายกรัฐมนตรี มีฐานะเป็นกรมขึ้นตรงกับนายก ฯ มีอำนาจหน้าที่เกี่ยวกับราชการทางการเมือง มีเลขาธิการนายกรัฐมนตรี (ข้าราชการการเมือง) เป็นผู้บังคับบัญชาข้าราชการ และให้มีรองเลขาธิการนายกรัฐมนตรีฝ่ายการเมือง (ข้าราชการการเมือง) และรองเลขาธิการนายกรัฐมนตรีฝ่ายบริหาร (ข้าราชการพลเรือนสามัญ) เป็นผู้ช่วย

 1.1.4 สำนักเลขาธิการคณะรัฐมนตรี มีฐานะเป็นกรมขึ้นตรงนายก ฯ มีอำนาจหน้าที่เกี่ยวกับราชการของคณะรัฐมนตรี รัฐสภา และราชการในพระองค์ มีเลขาธิการคณะรัฐมนตรี (ข้าราชการพลเรือนสามัญ) เป็นผู้บังคับบัญชาข้าราชการ ขึ้นตรงต่อนายกรัฐมนตรี และให้มีรองเลขาธิการคณะรัฐมนตรี (ข้าราชการพลเรือนสามัญ) เป็นผู้ช่วยสั่งและปฏิบัติราชการ

**1.2 การจัดระเบียบราชการในกระทรวง**

 1.2.1 ให้จัดระเบียบราชการของกระทรวง มี (1) สำนักงานรัฐมนตรี (2) สำนักงานปลัดกระทรวง (3) กรม

กระทรวงมีอำนาจหน้าที่ตามที่กำหนดไว้ในกฎหมายว่าด้วยการปรับปรุงกระทรวง ทบวง กรม ส่วนการจัดระเบียบราชการในกระทรวงที่เกี่ยวกับการทหาร และการศึกษา ให้เป็นไปตามกฎหมายว่าด้วยการนั้น

 1.2.2 ในกระทรวง มีรัฐมนตรีว่าการกระทรวงเป็นผู้บังคับบัญชาข้าราชการ และรับผิดชอบในการกำหนดนโยบาย เป้าหมาย และผลสัมฤทธิ์ของงานในกระทรวงให้สอดคล้องกับนโยบายที่คณะรัฐมนตรีแถลงไว้ต่อรัฐสภาหรือที่คณะรัฐมนตรีกำหนด หรืออนุมัติ โดยจะให้มีรัฐมนตรีช่วยว่าการกระทรวงเป็นผู้ช่วยสั่งและปฏิบัติราชการก็ได้

 1.2.3 ในกระทรวงมีปลัดกระทรวงเป็นผู้บังคับบัญชาข้าราชการรองจากรัฐมนตรี มีอำนาจหน้าที่รับผิดชอบควบคุมราชการประจำในกระทรวง ปฏิบัติราชการ กำกับการทำงานของส่วนราชการในกระทรวงให้เกิดผลสัมฤทธิ์ และประสานการปฏิบัติงานของส่วนราชการในกระทรวงให้มีเอกภาพสอดคล้องกัน รวมทั้งเร่งรัดติดตาม และประเมินผลการปฏิบัติราชการของส่วนราชการในกระทรวง

 1.2.4 ภายในกระทรวง ให้ส่วนราชการระดับกรมตั้งแต่สองส่วนราชการขึ้นไปอยู่ภายใต้ “กลุ่มภารกิจ”เดียวกันก็ได้ มีผู้ดำรงตำแหน่งไม่ต่ำกว่าอธิบดี หรือรองปลัดกระทรวงเป็นหัวหน้ากลุ่มภารกิจ ปฏิบัติราชการขึ้นตรงต่อปลัดกระทรวงหรือขึ้นตรงต่อรัฐมนตรีตามที่กำหนดโดยกฎกระทรวง และในกรณีที่ขึ้นตรงต่อรัฐมนตรีต้องรายงานผลการดำเนินงานต่อปลัดกระทรวงด้วย และให้อำนาจหน้าที่ของปลัดกระทรวงที่เกี่ยวกับราชการของส่วนราชการในกลุ่มภารกิจเป็นอำนาจหน้าที่ของหัวหน้ากลุ่มภารกิจ

 1.2.5 กระทรวงใดมีภารกิจเพิ่มขึ้น มีความจำเป็นที่ต้องมีรองปลัดกระทรวงมากกว่าที่กำหนด ให้ ก.พ. และ ก.พ.ร. ร่วมกันพิจารณา แล้วนำมติดังกล่าวไปเสนอ ค.ร.ม. (แก้ไขเพิ่มเติมปี 50)

 1.2.5 สำนักงานรัฐมนตรีมีอำนาจหน้าที่เกี่ยวกับราชการทางการเมือง มีเลขานุการรัฐมนตรี (ข้าราชการการเมือง) เป็นผู้บังคับบัญชาข้าราชการและรับผิดชอบในการปฏิบัติราชการของสำนักงานรัฐมนตรีขึ้นตรงต่อรัฐมนตรีว่าการกระทรวง

 1.2.6 สำนักงานปลัดกระทรวงมีอำนาจหน้าที่เกี่ยวกับราชการประจำทั่วไปของกระทรวง และราชการที่คณะรัฐมนตรีมิได้กำหนดให้เป็นหน้าที่ของกรมใดกรมหนึ่งในสังกัดกระทรวงโดยเฉพาะ รวมทั้งกำกับและเร่งรัดการปฏิบัติราชการของส่วนราชการในกระทรวงให้เป็นไปตามนโยบาย แนวทางและแผนการปฏิบัติราชการของกระทรวง

 **1.3 การจัดระเบียบราชการในทบวงซึ่งสังกัดสำนักนายกรัฐมนตรีหรือกระทรวง**

 1.3.1 ทบวง คือ ส่วนราชการที่สภาพและปริมาณของงานไม่เหมาะสมที่จะจัดตั้งเป็นกระทรวง และจัดตั้งสังกัดสำนักนายกรัฐมนตรีหรือกระทรวง เพื่อให้มีรัฐมนตรีว่าการทบวงเป็นผู้บังคับบัญชาข้าราชการ โครงสร้างและการบริหารราชการเป็นไปในลักษณะเดียงกับกระทรวงตามข้อ 1.2.1- 1.2.6

**1.4 การจัดระเบียบราชการในกรม**

 1.4.1 กรมแบ่งส่วนราชการ เป็น (1) สำนักงานเลขานุการกรม (2) กองหรือส่วนราชการที่มีฐานะเทียบกอง หากมีเหตุพิเศษที่จะต้องแบ่งส่วนราชการภายในกรมเป็นเขตตามพื้นที่ต้องตราเป็นพระราชกฤษฎีกา

 1.4.2 กรมมีอธิบดี เป็นผู้บังคับบัญชาข้าราชการและรับผิดชอบในการปฏิบัติราชการของกรมให้เกิดผลสัมฤทธิ์และเป็นไปตามเป้าหมาย แนวทาง และแผนการปฏิบัติราชการของกระทรวงและในกรณีที่มีกฎหมายอื่นกำหนดอำนาจหน้าที่ของอธิบดีไว้เป็นการเฉพาะ การใช้อำนาจและการปฏิบัติหน้าที่ตามกฎหมายดังกล่าวให้คำนึงถึงนโยบายที่คณะรัฐมนตรีแถลงไว้ต่อรัฐสภาหรือที่คณะรัฐมนตรีกำหนดหรืออนุมัติ และนโยบาย แนวทาง และแผนการปฏิบัติราชการของกระทรวงด้วย ในกรมหนึ่งจะให้มีรองอธิบดีและช่วยอธิบดีปฏิบัติราชการก็ได้

 1.4.3 สำนักงานเลขานุการกรม มีอำนาจหน้าที่เกี่ยวกับราชการทั่วไปของกรม มีเลขานุการกรมเป็นผู้บังคับบัญชาข้าราชการรับผิดชอบในการปฏิบัติราชการ

 1.4.4 ในการปฏิบัติราชการของส่วนราชการภายในกรม สามารถจัดตั้ง ”หน่วยบริการรูปแบบพิเศษ” (SDU) โดยหน่วยดังกล่าวจะมีลักษณะ ดังนี้ (แก้ไขเพิ่มเติมปี 50)

 - เป็นงานลักษณะบริการ ในภารกิจของกรม

 - ไม่มีฐานะเป็นส่วนราชการ แต่อยู่ในกำกับของส่วนราชการนั้น

 - รายได้ไม่ต้องนำส่งเงินคลังแผ่นดิน

**2. การจัดระเบียบบริหารราชการส่วนภูมิภาค**

การจัดระเบียบบริหารราชการส่วนภูมิภาค ดังนี้

 **2.1 จังหวัด**

 2.1.1 จังหวัดมีฐานะเป็นนิติบุคคล โดยการตั้ง ยุบ และเปลี่ยนแปลงเขตจังหวัด ให้ตราเป็นพระราชบัญญัติ

 2.1.2 คณะกรมการจังหวัด คือ คณะหัวหน้าส่วนราชการ ซึ่งทำหน้าที่เป็นที่ปรึกษาของผู้ว่าราชการจังหวัดในการบริหารราชการแผ่นดินในจังหวัดและให้ความเห็นชอบในการจัดทำแผนพัฒนาจังหวัด โดยประกอบด้วย ผู้ว่าราชการจังหวัดเป็นประธาน รองผู้ว่าราชการจังหวัดหนึ่งคนตามที่ผู้ว่าราชการจังหวัดมอบหมาย ปลัดจังหวัด อัยการจังหวัดซึ่งเป็นหัวหน้าที่ทำการอัยการจังหวัด ผู้บังคับการตำรวจภูธรจังหวัด และหัวหน้าส่วนราชการประจำจังหวัดจากกระทรวงและทบวงต่างๆ เว้นแต่กระทรวงมหาดไทยซึ่งประจำอยู่ในจังหวัด กระทรวง หรือทบวงละหนึ่งคน เป็นกรมการจังหวัดและหัวหน้าสำนักงานจังหวัดเป็นกรมการจังหวัดและเลขานุการ แต่หากผู้ว่าราชการจังหวัดเห็นสมควรจะแต่งตั้งให้หัวหน้าส่วนราชการประจำจังหวัดในราชการส่วนภูมิภาคเป็นกรมการจังหวัดเพิ่มขึ้นก็ได้

 2.1.3 ผู้ว่าราชการจังหวัด ซึ่งต้องสังกัดกระทรวงมหาดไทย มีอำนาจหน้าที่

 (1) บริหารราชการตามกฎหมายและระเบียบแบบแผนของทางราชการของจังหวัดในราชการส่วนภูมิภาค ตามที่คณะรัฐมนตรี นายกรัฐมนตรีกระทรวง ทบวง กรม มอบหมาย และตามคำแนะนำ คำชี้แจงของผู้ตรวจราชการกระทรวง

 (2) กำกับดูแลการปฏิบัติราชการอันมิใช่ราชการส่วนภูมิภาคของข้าราชการซึ่งประจำอยู่ในจังหวัดนั้น ยกเว้นข้าราชการทหาร ข้าราชการฝ่ายตุลาการ ข้าราชการฝ่ายอัยการ ข้าราชการพลเรือนในมหาวิทยาลัย ข้าราชการในสำนักงานตรวจเงินแผ่นดินและข้าราชการครู

 (3) ประสานงานและร่วมมือกับข้าราชการทหาร ข้าราชการฝ่ายตุลาการข้าราชการฝ่ายอัยการ ข้าราชการพลเรือนในมหาวิทยาลัย ข้าราชการในสำนักงานตรวจเงินแผ่นดินและข้าราชการครู ผู้ตรวจราชการและหัวหน้าส่วนราชการในระดับเขตหรือภาค ในการพัฒนาจังหวัดหรือป้องปัดภัยพิบัติสาธารณะ (4) เสนองบประมาณต่อกระทรวงที่เกี่ยวข้อง หรือต่อสำนักงาบประมาณ ตามโครงการหรือแผนพัฒนาจังหวัด และรายงานให้กระทรวงมหาดไทยทราบ

 (5) ควบคุมดูแลการบริหารราชการส่วนท้องถิ่นในจังหวัดตามกฎหมาย

 (6) กำกับการปฏิบัติหน้าที่ของพนักงานองค์การของรัฐบาลหรือรัฐวิสาหกิจ

 (7) บรรจุ แต่งตั้ง ให้บำเหน็จ และลงโทษข้าราชการส่วนภูมิภาคในจังหวัดตามที่ปลัดกระทรวง ปลัดทบวง หรืออธิบดีมอบหมาย

 ในกรณีที่ไม่มีผู้ดำรงตำแหน่งผู้ว่าราชการจังหวัด หรือมีแต่ไม่อาจปฏิบัติราชการได้ ให้รองผู้ว่าราชการจังหวัด ผู้ช่วยผู้ว่าราชการจังหวัด ปลัดจังหวัดรักษาราชการแทนตามลำดับ ถ้ามีรองผู้ว่าราชการจังหวัด ผู้ช่วยผู้ว่าราชการจังหวัด หรือปลัดจังหวัดหลายคน ให้ปลัดกระทรวงแต่งตั้งรอง หรือผู้ช่วย หรือปลัดจังหวัดคนใดคนหนึ่งแล้วแต่กรณี เป็นผู้รักษาราชการแทน หากไม่มีข้าราชการทั้ง 3 ตำแหน่งข้างต้นให้หัวหน้าส่วนราชการประจำจังหวัดซึ่งมีอาวุโสตามระเบียบแบบแผนของทางราชการเป็นผู้รักษาราชการแทน

 การยกเว้น จำกัด หรือตัดทอน อำนาจหน้าที่ของผู้ว่าราชการจังหวัด หรือให้ข้าราชการของส่วนราชการใดมีอำนาจหน้าที่ในการบริหารราชการส่วนภูมิภาคเช่นเดียวกับผู้ว่าราชการจังหวัด ต้องตราเป็นพระราชบัญญัติ

 2.1.4 ให้แบ่งส่วนราชการของจังหวัด เป็น 2 ส่วนคือ

 (1) สำนักงานจังหวัด มีหน้าที่เกี่ยวกับราชการทั่วไปและการวางแผนพัฒนาจังหวัดของจังหวัดนั้น มีหัวหน้าสำนักงานจังหวัดเป็นผู้บังคับบัญชาข้าราชการ

 (๒) ส่วนราชการต่าง ๆ ซึ่งกระทรวง ทบวง กรม ได้ตั้งขึ้น มีหัวหน้าส่วนราชการประจำจังหวัดนั้น ๆ เป็นผู้ปกครองบังคับบัญชารับผิดชอบ

 2.1.5 **พรบ. ฉบับนี้แก้ไขเพิ่มเติมปี 2550** (ฉบับที่ 7) กำหนดให้จังหวัดและกลุ่มจังหวัดสามารถของบประมาณรายจ่ายประจำปี 2550 ได้ และกำหนดให้จังหวัดมีหน้าที่ ดังนี้

 (1) นำภารกิจของรัฐและนโยบายไปปฏิบัติให้เกิดผลสัมฤทธิ์

 (2) ดูแลให้มีการปฏิบัติและบังคับการให้เป็นไปตามกฏหมาย เพื่อให้เกิดความสงบเรียบร้อยและเป็นธรรมในสังคม

 (3) จัดให้มีการคุ้มครอง ป้องกัน ส่งเสริม และช่วยเหลือประชาชนและชุมชนที่ด้อยโอกาสเพื่อให้เกิดความเป็นธรรมทั้งด้านเศรษฐกิจและสังคมในการดำรงชีวิตอย่างพอเพียง

 (4) จัดให้มีการบริการภาครัฐเพื่อให้ประชาชนสามารถเข้าถึงอย่างเสมอหน้า รวดเร็วและมีคุณภาพ

 (5) จัดให้มีการส่งเสริม อุดหนุน และสนับสนุนองค์กรปกครองท้องถิ่น เพื่อให้สามารถดำเนินการตามอำนาจหน้าที่ขององค์กรปกครองส่วนท้องถิ่น และใหมีขีดความสามารถพร้อมที่จะดำเนินการตามภารกิจที่ได้รับการถ่ายโอนจากกรทรวง ทบวง กรม

 ให้จังหวัดมี**แผนพัฒนาจังหวัด** ให้สอดคล้องกับแนวทางการพัฒนาเศรษฐกิจและสังคมในระดับชาติ และความต้องการของประชาชนในท้องถิ่นในจังหวัด โดยแผนต้องได้จากการปรึกษาหารือร่วมกันของราชการส่วนภูมิภาค ส่วนกลาง ท้องถิ่น ภาคประชาสังคม ภาคธุรกิจ ทั้งหมดในจังหวัด เมื่อจัดทำแผนพัฒนาจังหวัดแล้วแผนพัฒนาท้องถิ่นขององค์กรปกครองส่วนท้องถิ่น และแผนของส่วนราชการต่าง ๆ ในจังหวัด ต้องสอดคล้องกับแผนพัฒนาจังหวัดดังกล่าว

 ให้จังหวัดจัดให้มี คณะกรรมการธรรมาภิบาล (ก.ธ.จ.) ประกอบด้วยผู้ตรวจสำนักนายกรัฐมนตรีเป็นประธาน ผู้แทนประชาสังคม ผู้แทนสมาชิกสภาท้องถิ่นที่ไม่ได้ดำรงตำแหน่งผู้บริหาร และผู้แทนภาคูรกิจเอกชน ทำหน้าที่สอดส่องและเสนอแนะการปฏิบัติภารกิจของหน่วยงานภาครัฐในจังหวัดให้ใช้วิธีการบริหารกิจการบ้านเมืองที่ดีและเป็นไปตามาตรา 3/1

**2.2 อำเภอ**

 2.2.1 อำเภอ เป็นส่วนราชการรองจากจังหวัด โดยการตั้ง ยุบ และเปลี่ยนเขตอำเภอ ให้ตราเป็นพระราชกฤษฎีกา

 2.2.2 อำเภอมีหน้าที่ภายในเขตอำเภอ ดังนี้ (แก้ไขเพิ่มเติมปี 50)

 (1) หน้าที่ของจังหวัดในขอบเขตอำเภอให้เป็นหน้าที่ของอำเภอ

 (2) ส่งเสริม สนับสนุน และจัดให้มีการบริการร่วมกันของหน่วยงานของรัฐในลักษณะศูนย์บริการร่วม

 (3) ประสานงานกับองค์กรปกครองส่วนท้องถิ่นเพื่อร่วมกับชุมชนในการดำเนินการให้มีแผนชุมชน เพื่อรองรับการสนับสนุนจากองค์กรปกครองส่วนท้องถิ่น จังหวัด และกระทรวง ทบวง กรม

 (4) ไกล่เกลี่ยหรือจัดให้มีการไกล่เกลี่ยประนอมข้อพิพาทเพื่อให้เกิดความสงบเรียบร้อยในสังคม

 2.2.3 นายอำเภอ เป็น ข้าราชการสังกัดกระทรวงมหาดไทย ปกครองบังคับบัญชาข้าราชการในอำเภอ และรับผิดชอบงานบริหารราชการของอำเภอ โดยมีปลัดอำเภอและหัวหน้าส่วนราชการประจำอำเภอซึ่งกระทรวง ทบวง กรมต่าง ๆ ส่งมาประจำให้ปฏิบัติหน้าที่เป็นผู้ช่วยเหลือนายอำเภอ

 ในกรณีผู้ดำรงตำแหน่งนายอำเภอ แต่ไม่อาจปฏิบัติราชการได้ ให้นายอำเภอแต่งตั้งปลัดอำเภอ หรือหัวหน้าส่วนราชการประจำอำเภอผู้มีอาวุโสตามระเบียบแบบแผนของทางราชการเป็นผู้รักษาราชการแทน แต่ถ้ากรณีที่ไม่มีผู้ดำรงตำแหน่งนายอำเภอ ให้ผู้ว่าราชการจังหวัดแต่งตั้งปลัดอำเภอ หรือหัวหน้าส่วนราชการประจำอำเภอผู้มีอาวุโส ตามระเบียบแบบแผนของทางราชการเป็นผู้รักษาราชการแทน โดยนายอำเภอมีอำนาจและหน้าที่ดังนี้

 (1) บริหารราชการตามกฎหมายและระเบียบแบบแผนของทางราชการตามที่คณะรัฐมนตรี นายกรัฐมนตรีกระทรวง ทบวง กรม มอบหมาย หรือคำแนะนำและคำชี้แจงของผู้ว่าราชการจังหวัดและผู้มีหน้าที่ตรวจการอื่น

 (2) ควบคุมดูแลการบริหารราชการส่วนท้องถิ่นในอำเภอตามกฎหมาย

 (3) ถ้ากฎหมายใดมิได้บัญญัติว่าการปฏิบัติตามกฎหมายนั้นเป็นหน้าที่ของผู้ใดโดยเฉพาะ ให้เป็นหน้าที่ของนายอำเภอที่จะต้องรักษาการให้เป็นไปตามกฎหมายนั้นด้วย

 2.2.4 ตาม พรบ. นี้ฉบับที่ 7 กำหนดให้มี ”คณะบุคคลผู้ทำหน้าที่ไกล่เกลี่ยประนอมข้อพิพาทของประชาชน” ประกอบด้วย นายอำเภอ หรือพนักงานอัยการประจำจังหวัด หรือปลัดอำเภอที่ได้รับมอบหมายเป็นประธาน และบุคคลที่คู่กรณีเลือก ข้างละ 1 คน มีหน้าที่ดำเนินการไกล่เกลี่ยข้อพาทของคู่กรณีที่ฝ่ายใดฝ่ายหนึ่งมีภูมิลำเนาในเขตอำเภอ ในเรื่องพิพาททางแพ่งเกี่ยวกับที่ดิน มรดก และข้อพิพาททางแพ่งที่มีทุนทรัพย์ไม่เกินสองแสนบาท โดยสัญญาประณีประนอมยอมความการไกล่เกลี่ยมีผลเช่นเดียวกับคำชี้ขาดของอนุญาโตตุลาการ หากคู่กรณีฝ่ายใดฝ่ายหนึ่งไม่ทำตามสัญญาให้พนักงานอัยการยื่นคำร้องบังคับต่อศาล (ให้มีคณะบุคคล ฯ ทั่วทั้งประเทศ รวมทั้ง กทม.)

 ในความอาญา ที่เกิดขึ้นในอำเภอ ที่ยอมความกัน ยกเว้นคดีเกี่ยวกับเพศ ถ้าผู้เสียหายและผู้ถูกกล่าวหายินยอม ให้นายอำเภอ หรือปลัดอำเภอที่นายอำเภอมอบหมายเป็นผู้ไกล่เกลี่ย

 2.2.4 อำเภอแบ่งส่วนราชการ ดังนี้

 (1) สำนักงานอำเภอ มีหน้าที่ราชการทั่วไปของอำเภอนั้น ๆ มีนายอำเภอเป็นผู้ปกครองบังคับบัญชาข้าราชการ

 (2) ส่วนต่าง ๆ ซึ่งกระทรวง ทบวง กรม ได้ตั้งขึ้นในอำเภอนั้น

**3. การจัดระเบียบบริหารราชการส่วนท้องถิ่น**

 3.1 มีการจัดระเบียบบริหารราชการส่วนท้องถิ่น เป็น 4 รูปแบบ ดังนี้

 (1) องค์การบริหารส่วนจังหวัด

 (2) เทศบาล

 (3) สุขาภิบาล (ปัจจุบันไม่มีรูปแบบนี้อีกแล้ว)

 (4) ราชการส่วนท้องถิ่นอื่นตามที่มีกฎหมายกำหนด (กรุงเทพมหานคร เมืองพัทยา และ อบต.)

**4. การปฏิบัติราชการแทน**

 อำนาจในการสั่ง การอนุญาต การอนุมัติ การปฏิบัติราชการ หรือการดำเนินการอื่น ผู้ดำรงตำแหน่งอาจมอบอำนาจให้ผู้ดำรงตำแหน่งอื่นปฏิบัติราชการแทนได้โดย ตามที่เห็นสมควร ยกเว้นการมอบอำนาจที่กฎหมายกำหนดไว้เป็นการเฉพาะ ในการมอบอำนาจที่กฎหมายกำหนดเป็นการเฉพาะ ให้ผู้ดำรงตำแหน่งมีอำนาจมอบอำนาจให้ผู้ว่าราชการจังหวัด หรือผู้ว่าอาจมอบอำนาจต่อไปได้ตามที่เจ้าของอำนาจกำหนดเงื่อนไข (แก้ไขเพิ่มเติมปี 50)

ต้องจัดทำเป็นหนังสือ ให้ผู้มอบอำนาจพิจารราถึงการอำนวยความสะดวกแก่ประชาชน ความรวดเร็วในการปฏิบัติราชการ การกระจายอำนาจความรับผิดชอบตามสภาพของตำแหน่งของผู้รับมอบอำนาจ เมื่อได้มอบอำนาจแล้ว ผู้มอบอำนาจมีหน้าที่กำกับดูแลและติดตามผลการปฏิบัติราชการของผุ้รับมอบอำนาจ และมีอำนาจแก้ไขหรือแนะนำการปฏิบัติราชการได้

**5. การรักษาราชการแทน**

 การรักษาราชการแทน คือ การสั่งให้ข้าราชการของผู้ดำรงตำแหน่งที่ต่ำกว่ามาปฏิบัติหน้าที่แทนตำแหน่งที่ว่างหรือผู้ดำรงตำแหน่งไม่สามารถปฏิบัติงานได้ โดยมีอำนาจเทียบเท่าตำแหน่งนั้นทุกประการ ไม่ว่าจะเป็นการอำนาจที่รับมอบมาจากตำแหน่งอื่น หรือการเป็นกรรมการโดยตำแหน่ง โดยมีหลักเกณฑ์ดังต่อไปนี้

 5.1 กรณีที่ไม่มีนายกรัฐมนตรี หรือไม่อาจปฏิบัติราชการได้ ให้รองนายกรัฐมนตรี หรือรัฐมนตรีคนใดคนหนึ่งเป็นผู้รักษาราชการแทนตามลำดับ หากมีผู้ดำรงตำแหน่งรอง ฯ หรือ รมต. หลายคนให้คณะรัฐมนตรีเลือกคนใดคนหนึ่ง

 5.2 ในกรณีไมมีรัฐมนตรีว่าการกระทรวง หรือไม่อาจปฏิบัติราชการได้ ให้รัฐมนตรีช่วยว่าการกระทรวงนั้นเป็นผู้รักษาราชการแทนอันดับแรก หากไม่มีให้คณะรัฐมนตรีมอบหมายให้รัฐมนตรีคนใดคนหนึ่งเป็นผู้รักษาราชการแทน

 5.3 ในกรณีที่ไม่มีเลขานุการรัฐมนตรี หรือไม่อาจปฏิบัติราชการได้ ให้ผู้ช่วยเลขานุการรัฐมนตรีเป็นผู้รักษาราชการแทน ถ้าไม่มีผู้ช่วยเลขานุการรัฐมนตรี ให้รัฐมนตรีว่าการกระทรวงแต่งตั้งข้าราชการในกระทรวงนั้นเป็นผู้รักษาราชการแทน

 5.4 ในกรณีที่ไม่มีปลัดกระทรวง หรือไม่อาจปฏิบัติราชการได้ ให้รองปลัดกระทรวงเป็นผู้รักษาราชการแทน ถ้ามีรองปลัดกระทรวงหลายคน ให้รัฐมนตรีว่าการกระทรวงแต่งตั้งรองปลัดกระทรวงคนใดคนหนึ่งเป็นผู้รักษาราชการแทน ถ้าไม่มีผู้ดำรงตำแหน่งรองปลัดกระทรวง ให้แต่งตั้งข้าราชการในกระทรวงที่ดำรงตำแหน่งไม่ต่ำกว่าอธิบดีเป็นผู้รักษาราชการแทน

 5.5 ในกรณีที่ไม่มีอธิบดีหรือไม่อาจปฏิบัติราชการได้ ให้รองอธิบดีเป็นผู้รักษาราชการแทน ถ้ามีรองอธิบดีหลายคน ให้ปลัดกระทรวงแต่งตั้งรองอธิบดีคนใดคนหนึ่งเป็นผู้รักษาราชการแทน ถ้าไม่มีผู้ดำรงตำแหน่งรองอธิบดีให้แต่งตั้งข้าราชการในกรมซึ่งดำรงตำแหน่งเทียบเท่ารองอธิบดีรักษาราชการแทน ทั้งนี้รัฐมนตรีว่าการกระทรวงเห็นสมควรจะแต่งตั้งข้าราชการคนใดคนหนึ่งซึ่งดำรงตำแหน่งไม่ต่ำกว่ารองอธิบดีหรือเทียบเท่า เป็นผู้รักษาราชการแทนก็ได้

**6. การบริหารราชการในต่างประเทศ**

 กฎหมายได้วางกรอบการโครงสร้าง และวิธีการปฏิบัติงานในต่างประเทศ โดยให้มีคณะผู้แทน ทำหน้าที่ในการรับนโยบายจากรัฐบาลมาปฏิบัติ มีหัวหน้าคณะผู้แทนเป็นผู้บังคับบัญชาสูงสุดใสถานทูต หรือสถานกงสุล รายละเอียด ดังนี้

 6.1 คณะผู้แทน คือ บรรดาข้าราชการฝ่ายพลเรือน หรือข้าราชการฝ่ายทหารประจำการในต่างประเทศซึ่งได้รับแต่งตั้งให้ดำรงตำแหน่งในสถานเอกอัครราชทูต สถานกงสุลใหญ่ สถานกงสุล สถานรองกงสุล ส่วนราชการของกระทรวงการต่างประเทศซึ่งเรียกชื่อเป็นอย่างอื่นและปฏิบัติหน้าที่เช่นเดียวกับสถานเอกอัครราชทูตหรือสถานกงสุลใหญ่ และคณะผู้แทนถาวรไทยประจำองค์การระหว่างประเทศ โดยให้ข้าราชการสังกัดกระทรวงการต่างประเทศเป็นหัวหน้าคณะผู้แทน

6.2 หัวหน้าคณะผู้แทนเป็นผู้รับนโยบายและคำสั่งจากนายกรัฐมนตรีในฐานะหัวหน้ารัฐบาล คณะรัฐมนตรี กระทรวง ทบวง กรม มาปฏิบัติการให้เหมาะสมกับการปฏิบัติราชการในต่างประเทศ และเป็นหัวหน้าบังคับบัญชาบุคคลในคณะผู้แทน

 6.3 รัฐมนตรีว่าการกระทรวง รัฐมนตรีว่าการทบวง ปลัดสำนักนายกรัฐมนตรี ปลัดกระทรวง ปลัดทบวง อธิบดีหรือผู้ดำรงตำแหน่งเทียบเท่า อาจมอบอำนาจให้หัวหน้าคณะผู้แทนปฏิบัติราชการแทนได้

**7. คณะกรรมการพัฒนาระบบราชการ**

 7.1 คณะกรรมการพัฒนาระบบราชการ เรียกย่อว่า “ก.พ.ร.” ประกอบด้วยนายกรัฐมนตรีหรือรองนายกรัฐมนตรีที่นายกรัฐมนตรีมอบหมายเป็นประธาน รัฐมนตรีหนึ่งคนที่นายกรัฐมนตรีกำหนดเป็นรองประธาน ผู้ซึ่งคณะกรรมการการกระจายอำนาจให้แก่องค์กรปกครองส่วนท้องถิ่นมอบหมายหนึ่งคน และกรรมการผู้ทรงคุณวุฒิไม่เกินสิบคน (วาระ 4 ปี ไม่เกินสองวาระติดต่อกัน) ซึ่งคณะรัฐมนตรีแต่งตั้งจากผู้มีความรู้ความเชี่ยวชาญในทางด้านนิติศาสตร์ เศรษฐศาสตร์รัฐศาสตร์ การบริหารรัฐกิจ การบริหารธุรกิจ การเงินการคลัง จิตวิทยาองค์การ และสังคมวิทยาอย่างน้อยด้านละหนึ่งคน โดยคณะรัฐมนตรีอาจกำหนดให้กรรมการผู้ทรงคุณวุฒิอย่างน้อยสามคนแต่ไม่เกินห้าคนต้องทำงานเต็มเวลา เลขาธิการ ก.พ.ร. เป็นกรรมการและเลขานุการ ก.พ.ร. มีอำนาจหน้าที่ ดังต่อไปนี้

 7.1.1 เสนอแนะ ให้คำปรึกษา เสนอความเห็นต่อในการตราพระราชกฤษฎีกาและกฎ ตีความและวินิจฉัยปัญหา รายงานเมื่อมีการขัดมาตรา ๓/๑ แก่คณะรัฐมนตรีเกี่ยวกับการพัฒนาระบบราชการ และงานของรัฐอย่างอื่น ซึ่งรวมถึงโครงสร้างระบบราชการ ระบบงบประมาณ ระบบบุคลากร มาตรฐานทางคุณธรรมและจริยธรรม ค่าตอบแทน และวิธีปฏิบัติราชการอื่น

 7.1.2 เสนอต่อคณะรัฐมนตรีเพื่อกำหนดหลักเกณฑ์และมาตรฐานในการจัดตั้ง การรวม การโอน การยุบเลิก การกำหนดชื่อ การเปลี่ยนชื่อ การกำหนดอำนาจหน้าที่ และการแบ่งส่วนราชการภายในของส่วนราชการ

 7.1.3 ติดตาม ประเมินผล และแนะนำเพื่อให้มีการปฏิบัติตามพระราชบัญญัตินี้ และรายงานต่อคณะรัฐมนตรีพร้อมทั้งข้อเสนอแนะ

 7.1.4 จัดทำรายงานประจำปีเกี่ยวกับการพัฒนาและจัดระบบราชการและงานของรัฐอย่างอื่นเสนอต่อคณะรัฐมนตรี เพื่อเสนอต่อสภาผู้แทนราษฎรและวุฒิสภา

 7.2 สำนักงานคณะกรรมการพัฒนาระบบราชการ รับผิดชอบงานเลขานุการของ ก.พ.ร. โดยเป็นส่วนราชการในสำนักนายกรัฐมนตรีขึ้นตรงต่อนายกรัฐมนตรี โดยมีเลขาธิการ ก.พ.ร. ซึ่งมีฐานะเป็นอธิบดีเป็นผู้บังคับบัญชา

**8. ข้อกำหนดอื่น ๆ ที่ควรรู้**

 8.1 “ทบวงการเมือง” ที่ปรากฏในกฎหมายอื่น หมายถึง กระทรวง ทบวง กรม (ความเป็นนิติบุคคล)

 8.2 พระราชบัญญัติระเบียบบริหารราชการแผ่นดิน พ.ศ. ๒๕๓๔ ประกาศใช้เมื่อ วันที่ ๒๑ สิงหาคม พ.ศ. ๒๕๓๔ เป็นปีที่ ๔๖ ในรัชกาลปัจจุบัน อานันท์ ปันยารชุน เป็นผู้รับสนองพระบรมราชโองการ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***